**Izvješće Upravnog odbora i Zapovjedništva VZO Kraljevec na Sutli za 2019. godinu**

Poštovane dame i gospodo vatrogasci, dragi nam gosti, sve Vas srdačno pozdravljam u ime Upravnog odbora i Zapovjedništva VZO-a Kraljevec na Sutli.

VZO Kraljevec na Sutli osnovana je 9. ožujka 2001. godine. Općina Kraljevec na Sutli, na kojoj djeluje VZO Kraljevec na Sutli zauzima površinu od 27 km2, a prema zadnjem popisu stanovništva iz 2011. godine broji 1723 stanovnika. Na području općine Kraljevec na Sutli, koju sačinjava deset naselja, djeluje šest dobrovoljnih vatrogasnih društava : DVD Čemehovec, DVD Draše, DVD Kačkovec, DVD Kraljevec na Sutli, DVD Lukavec Klanječki te DVD Radakovo izravno udruženih u VZO Kraljevec na Sutli.

Djelatnost VZO Kraljevec na Sutli regulirana je Zakonom o vatrogastvu RH, Zakonom o zaštiti od požara, Pravilnicima i normativnim aktima donešenim od strane HVZ-e te MUP-a RH te Statutom VZO-e Kraljevec na Sutli. VZO Kraljevec na Sutli koristi aplikaciju HVZ „VATRONET “ koja je s radom počela 15.2.2016. u kojoj su upisani svi naši članovi, njihova zvanja, specijalnosti, te cijeli inventar, vozila i oprema svakog pojedinog DVD-a.

U VZO-u Kraljevec na Sutli djeluje ukupno 214 članova, od čega 62 operativna člana, 51 izvršni član, 21 pomažući član , 26 pričuvnih članova, 1 vatrogasca veteran, 9 počasnih članova, 13 članova vatrogasne mladeži te 26 članova vatrogasnog podmlatka. Po strukturi imamo 25 ispitanih vatrogasaca, 50 vatrogasaca I.klase, 6 vatrogasnih dočasnika, 21 vatrogasni dočasnik I klase, 3 vatrogasnih časnika, 6 vatrogasnih časnika I.klase.

Po specijalnosti imamo 19 rukovatelja aparatima za zaštitu dišnih organa , 22 ispitanih rukovatelja motornom pilom, 10 strojara, 4 vatrogasna suca te 3 voditelja vatrogasne djece i mladeži. Podaci uneseni u ovo izvješće preuzeti su iz aplikacije HVZ-a „Vatronet“ u kojoj još pojedni DVD-ovi nisu unijeli sve svoje podatke, te su isti podložni stalnom nadopunjavanju i promjenama zbog učestalih operativnih aktivnosti svakog DVD-a.

Rad i aktivnosti VZO-e Kraljevec na Sutli u 2019. godini bile su usmjerene na organiziranje ustrojstva vatrogasnih postrojbi DVD-ova, opremanje propisanih minimuma vatrogasne opreme i sredstava za gašenje požara, provjeru spremnosti DVP-i, ažuriranje i dopunjavanje podataka u aplikaciji Vatronet HVZ-e ( u kojoj u upisani svi članovi i oprema DVD-ova koji čine VZO Kraljevec na Sutli ) te koordinacija nad operativnim radom DVD-ova. Redovito smo, kao i prošlih godina, vršili liječničke preglede operativnih članova kako bi i dalje mogli ispunjavati uvjete koje propisuje HVZ te redovito registrirali sva vozila u sklopu DVD-ova koji pripadaju VZO-u Kraljevec n/S.

Kao i prošlih godina vodili smo brigu o osposobljavanju vatrogasnih kadrova pa su članovi DVD Kačkovec, DVD Kraljevec na Sutli te DVD Radakovo uspješno položili tečajeve za čin ispitanog vatrogasca na tečaju koji je organizirala VZO Dubravica s kojom redovito surađujemo kad se usavršavanja vatr.kadra tiče. Ovom im se prilikom želimo zahvaliti te nam je drago što naš VZO ima 10 novih operativnih članova koji će uz brigu svojeg vodstva moći izlaziti na intervencije.

Tijekom 2019. godine Upravni odbor VZO-e Kraljevec na Sutli koji se sastoji od 12 članova održao je 6 sastanaka, dok je Zapovjedništvo VZO-a održalo 8 sastanaka. Kao i prošlih godina, prigodno je obilježen dan sv.Florijana , zaštitnika vatrogasaca. Sudjelovali smo na tradicionalnoj misi na brdu Antunošak u Radakovom povodom dana sv.Antuna a DVD Radakovo je pripremilo i skroman domjenak za sve okupljene.

DVD Kačkovec i DVD Radakovo redovito su , kao i prošlih godina, održali svoje tradicionalne Kupove koji su postali dio tradicije našeg vatrogastva. U suradnji sa Zapovjedništvom VZO-a, više je DVD-ova tokom godine vršilo kontrolirano spaljivanje trave, korova te niskog raslinja. U 2019.godini svoj je vozni park modernizirao DVD Kačkovec kupnjom novijeg rabljenog vatr. kombi vozila marke Fiat prilikom čije smo primopredaje vozila imali priliku ugostiti goste vatrogasce iz Furstenfelda, odakle je vozilo i kupljeno. Od drugih radova valja spomenuti zamjenu djela dotrajale stolarije na vatrogasnom domu i spremištu DVD-a Lukavec Klanječki koju su vatrogasci iz Lukavca Klanječkog večim dijelom sami financirali.

Sudjelovali smo na tradicionalnom vatrogasnom hodočašću u Mariji Bistrici, te smo organizirali kotlovinijadu kod vatrogasnog doma DVD-a Draše te smo sudjelovali i na proslavi dana Općine Kraljevec na Sutli prisustvujući na svečanoj sjednici te pri polaganju vijenaca i paljenju svijeća na groblju u Kraljevcu na Sutli.

Organizirali smo i proveli Javnu pokaznu vježbu u Kraljevcu na Sutli koja je održana u prostorijama OŠ Pavla Štoosa. Ista je osmišljena uz pretpostavku evakuacije ozljeđenih osoba i otkanjanje požara u kotlovnici škole, dok su pojedini operativci imali za zadatak prikazati zahtjevan rad s vatr.ljestvama prilikom gašenja požara .  Vježbu je vodio Zapovjednik VZO-a Mario Čuk, viši vatrogasni časnik, u nazočnosti predsjednika VZKZŽ Stjepana Skulibera. Valja spomenuti kako je ovo dokaz da su unatoč svojim poslovnim obavezama i manjkom slobodnog vremena naši vatrogasci i dalje spremni pomoći svojim bližnjima u nevolji.

Nažalost, imali smo tešku čast na vječni počinak ispratiti preč. Franja Glasa koji je kod nas u Kraljevcu proveo 44 godine svoje svećeničke službe. Tom su prilikom članovi VZO-a Kraljevec iskazali najveće vatr. počasti našem bivšem župniku koji je pokopan na mjesnom groblju u Tuhlju, odakle rodom potjeće. Održano je dežurstvo DVD-ova povodom blagdana Svih svetih na grobljima u Kraljevcu na Sutli i Kapelskom Vrhu. Dežurstvo su izvršili operativni članovi  [DVD Kačkovec](https://www.facebook.com/profile.php?id=100004085926854&fref=gs&__tn__=%2CdK-R-R&eid=ARA5_10fiOS0oi2D4a8uu8aIX8lYjBCXUqHnuAiIbFlwzeurnlzKKis_3W7eeH2yck6XKDbEX3ICuArl&dti=1746164785596725&hc_location=group) i DVD Lukavec Klanječki na grobljima Sv.Josip i Kraljevcu na Sutli prema redovitom operativnom rasporedu VZO-e Kraljevec na Sutli.

Dana 6.11.2019. izvršen je nadzor VZO-a Kraljevec n/S od strane vatrogasnog inspektora Slavka Hanžića. Uz insp. Hanžića u nadzoru su sudjelovali predsj. VZO-a Harapin Mario te zapovjednik VZO-a Čuk Mario, a cilj nadzora bio je utvrditi stanje provedbe Zakona o vatrogastvu i ostalih podzak. akata u nadziranoj pravnoj osobi te provjeriti podatke o ustroju i intervencijskoj spremnosti vatrogasaca na području Opčine Kraljevec na Sutli. Isto tako, cilj istog bio je provjeriti i razinu osposobljenosti vatr.kadra ( zapovjednika VZO-a te zamjenika zapovj. VZO-a). Pregledom je utvrđeno da isti ispunjavaju sve uvjete te da isti mogu i dalje nesmetano obnašati svoje dužnosti .

U vatrogasnom domu DVD-a Radakovo je 23. studenog 2019. održana 32. sjednica Skupštine VKZŽ. Riječ je o planskoj skupštini, na kojoj se krajem godine, prema zakonskim propisima donose Plan rada i financijski plan za sljedeću godinu. Skupštini je prisustvovao i župan KZŽ-e Željko Kolar koji je rekao da su u županiji svjesni značaja vatrogastva, što potvrđuje konstantno povećanje financijskih sredstava koja se izdvajaju za vatrogastvo. Zahvaljujemo svima koji su nam na bilo koji način pomogli u ostvarivanju naših ciljeva. Trudit ćemo se i dalje raditi jednakim zalaganjem te Vam se ovim putem želimo zahvaliti na pomoći i podršci.

Srdačno Vas pozdravljam u ime Upr.odbora i Zapovjedništva VZO-a te zahvaljujem na pozornosti uz vatrogasni pozdrav “Vatru gasi,brata spasi”.

